
Text rozhodnutia
Súd: Krajský súd Bratislava Spisová značka: 1S/54/2012 Identifikačné číslo súdneho spisu: 1012200383 Dátum vydania rozhodnutia: 23. 04. 2012 Meno a priezvisko sudcu, VSÚ: JUDr. Nora Majerníková ECLI: ECLI:SK:KSBA:2012:1012200383.1 Uznesenie Krajský súd v Bratislave v právnej veci žalobcu: R. V., štátnej príslušnosti Alžírska ľudová demokratická republika, tohto času miesto pobytu Útvar policajného zaistenia pre cudzincov Medveďov, právne zastúpený: JUDr. Miroslava Mittelmanová, advokátka, so sídlom Hurbanovo námestie 5, 811 03 Bratislava proti žalovanému: Riaditeľstvo hraničnej a cudzineckej polície Bratislava, Úrad hraničnej a cudzineckej polície, Prezídium Policajného zboru, so sídlom Hrobákova 44, 852 42 Bratislava o preskúmanie zákonnosti žalovaného č. PPZ-HCP-BA2-2011/012802-005 zo dňa 16.12.2011 a o odklade vykonateľnosti, takto r o z h o d o l : Krajský súd v Bratislave o d k l a d á vykonateľnosť rozhodnutia žalovaného Riaditeľstva hraničnej a cudzineckej polície Bratislava, Úrad hraničnej a cudzineckej polície, Prezídium Policajného zboru č. PPZ-HCP-BA2-2011/012802-005 zo dňa 16.12.2011, až do právoplatnosti rozhodnutia súdu o žalobe žalobcu. o d ô v o d n e n i e : Žalobou doručenou Krajskému súdu v Bratislave dňa 28.2.2012 sa žalobca domáhal preskúmania zákonnosti rozhodnutia žalovaného č. HCP-BA2-2011/012802-005 zo dňa 16.12.2011, ktorým žalovaný zmenil výrok rozhodnutia Oddelenia cudzineckej polície Policajného zboru Bratislava č. PPZ-HCP-BA6- AV-197-6/2011-SAN zo dňa 14.10.2011 z „ podľa § 57 ods. 1 písm. a) bod 1 a § 57 ods. 1 písm. b) bod 1 zákona o pobyte cudzincov účastníka konania administratívne vyhosťuje“ na „podľa § 57 ods. 1 písm. b) bod 1 zákona o pobyte cudzincov účastníka konania administratívne vyhosťuje“. Prvostupňový správny orgán vo svojom rozhodnutí č. PPZ-HCP-BA6-AV-197-6/2011-SAN zo dňa 14.10.2011 rozhodol o žalobcovom administratívnom vyhostení podľa § 57 ods. 1 písm. a) bod 1 a § 57 ods. 1 písm. b) bod 1 zákona č. 48/2002 Z.z. o pobyte cudzincov s tým, že žalobcovi určil zákaz vstupu na územie Slovenskej republiky na dobu 5 rokov a taktiež určil vycestovanie do krajiny pôvodu na územie Alžírskej demokratickej ľudovej republiky. Žalobca vo svojej žiadosti o doklad vykonateľnosti uviedol, že okamžitým výkonom rozhodnutia o administratívnom vyhostení mu hrozí ujma v podobe porušenia čl. 3 Európskeho dohovoru o ochrane ľudských práv a základných slobôd a to konkrétne psychické útrapy dosahujúce úroveň mučenia, resp. krutého alebo neľudského zaobchádzania spôsobeným samotným aktom deportácie. Ujma, ktorá by mu bola spôsobená vyhostením je nenapraviteľná a vzhľadom na jeho suicidiálne sklony by mohla ohroziť jeho život a mať deštruktívny vplyv na jeho psychický stav. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd na základe obsahu spisu a vzhľadom na Európsky dohovor o ochrane ľudských práv a základných slobôd konštatoval, že sú splnené podmienky pre postup podľa ustanovenia § 250c veta druhá O.s.p., preto žiadosti žalobcu bolo vyhovené a uznesením bola odložená vykonateľnosť napadnutého rozhodnutia až do právoplatnosti rozhodnutia súdu o podanej žalobe. Poučenie: Proti tomuto uzneseniu odvolanie nie je prípustné.

